Regnen underminerede rute 35 ved Sindal. Vejdirektoratet forventer at genopbygningen vil tage en uge.

Torsdagens regn var hård ved vejen på rute 35 mellem Hjørring og Sindal. Vejen er undermineret af regnen og har været spærret siden torsdag. Vejdirektoratets fagfolk og entreprenører arbejder for fuld tryk på vejen, og forventer at kunne stabilisere og genopbygge vejen, så den kan åbne for trafik i slutningen af næste uge. Rute 40 ved Elling var også hårdt ramt. Her er vandet ved at være pumpet væk, og vejdirektoratets undersøgelser af vejen tyder på, at den ikke har lidt skade. De forventer at kunne åbne den i løbet af lørdag morgen.